ไฟแนนซ์ทูเดย์
โดย...ช.ชดา
12 ต.ค. 2558

โดย...ช.ชดา
กระทรวงการคลังยามนี้เงียบสงัด ไม่มีใครกล้าพูด กล้าให้ข้อมูลใดๆ ทั้งสิ้น ขอดูทิศทางลมก่อนว่าอะไรยังไง เพราะหลังจากอัตราภาษีที่ดินหลุดออกมา ข้าราชการโดนสั่งให้ปิดปาก หากเรื่องไหนยังไม่ได้ข้อสรุป หากหลุดออกไปต่อสื่อ เป็นงานของหน่วยไหน หน่วยนั้นก็เตรียมตัวได้
...ความจริงเรื่องนี้ ช.ชดา ว่า คงจะเกร็งกันจนเกินไป เพราะสไตล์ของ อภิศักดิ์ ตันติวรวงศ์ รมว.คลัง เป็นคนพูดน้อยแต่ทำหนัก ไม่พูดมาก เวลาประชุมใครนำเสนอข้อมูลอะไรก็นั่งฟังเฉยๆ และจ้องหน้าคนพูด ทำให้ทุกคนไม่รู้จะทำตัวยังไง ไอ้ที่นำเสนอไปนั่นผิดหรือถูก
เรื่องนี้ต้องให้เวลาปรับตัวกันสักพัก รมว.คลังเองก็พูดเสียงเบาจนทั้งคนที่ประชุมด้วยและนักข่าวก็บ่นว่าไม่ค่อยได้ยิน จะถามใหม่ว่าท่านพูดว่าอะไรก็เกรงใจ  อันนี้ถ้าไม่ได้ยินก็ถามดีกว่า เดี๋ยวทำผิดขึ้นมาจะลำบาก
...ประเด็นกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) จะขายหุ้นธนาคารกรุงไทยคงเป็นแนวคิด เวลานี้ไม่น่าจะเป็นช่วงเวลาที่ดีเพราะราคาหุ้นที่ขายจะถูกเกินเหตุไป